Okresná prokuratúra Levice 
Šafárikova 7, 934 01 Levice 1 	

Sp. zn. : 1 Pv 489/13/4402	Levice, 20.9.2013
EEČ : 2-31-104-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Levice
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
stíhaného za prečin zanedbania povinnej výživy podľa § 207 odsek 1, odsek 3 písmeno c/ Trestného zákona na tom skutkovom základe, že:
hoci mu z ustanovenia § 62 a nasl. zákona č. 36/2005 Z. z. o rodine a o zmene a doplnení niektorých zákonov vyplýva povinnosť vyživovať svojho maloletého syna XXXXX, narodeného 23. 10. 2001, trvale bytom u svojej matky XXXXX, rodenej XXXXX, pričom rozsudkom Okresného súdu v Leviciach pod sp. zn. 11C XXXXX/2008 zo dňa 12. 02. 2009, ktorý nadobudol právoplatnosť dňa 17. 02. 2009 súd manželstvo XXXXX (v tom čase XXXXX) a XXXXX rozviedol a schválil dohodu rodičov o úprave rodičovských práv a povinností, v zmysle ktorej bol otec maloletého zaviazaný prispievať na jeho výživu sumou 60,- Eur mesačne, vždy do 20-teho dňa toho ktorého mesiaca vopred do rúk matky maloletého, túto svoju vyživovaciu povinnosť si neplnil riadne a včas februára 2013, nakoľko za mesiace február a marec výživné nezaplatil vôbec, dňa 22. 04. 2013 zaplatil čiastku vo výške 30,- Eur, dňa 28. 05. 2013 sumu vo výške 60,- Eur a dňa 28. 06. 2013 čiastku vo výške 20,- Eur, čím mu za obdobie od februára 2013 do konca mesiaca august 2013 vznikol celkový dlh na bežnom výživnom na maloletého syna XXXXX, ktorý dlhuje matke maloletého, vo výške 250,- Eur, pričom uvedeného konania sa dopustil napriek tomu, že rozsudkom Okresného súdu Levice sp. zn. 3T XXXXX/2012 zo dňa 20. 04. 2012, ktorý nadobudol právoplatnosť dňa 12. 07. 2012, bol uznaný vinným zo spáchania prečinu zanedbania povinnej výživy podľa § 207 odsek 1, odsek 3 písmeno c/ Trestného zákona, za čo mu bol uložený trest odňatia slobody v trvaní 15 mesiacov, výkon ktorého trestu bol podmienečne odložený na skúšobnú dobu v trvaní 30 mesiacov,

lebo zanikla trestnosť činu

Odôvodnenie:
Poverený príslušník Okresného riaditeľstva Policajného zboru v Leviciach, Odboru kriminálnej polície Levice uznesením č. ORP-557/OVK-LV-2013 zo dňa 22. 07. 2013 podľa § 199 odsek 1 Trestného poriadku začal trestné stíhanie a súčasne podľa § 206 odsek 1 Trestného priadku vzniesol obvinenie XXXXX za prečin zanedbania povinnej výživy podľa § 207 odsek 1, odsek 3 písmeno c/ Trestného zákona na skutkovom základe uvedenom vo výroku tohto uznesenia.
Poverený príslušník po skončení skráteného vyšetrovania predložil k veci sa vzťahujúci vyšetrovací spis s návrhom na podanie obžaloby na obvineného.
Preskúmaním spisového materiálu som zistil, že obvinený XXXXX si v období od februára 2013 neplnil riadne a včas svoju zákonnú vyživovaciu povinnosť, ktorej výška bola deklarovaná rozsudkom Okresného súdu v Leviciach sp. zn. 11C 226/2008 zo dňa 12. 02. 2009, ktorý nadobudol právoplatnosť dňa 17. 02. 2009 vo výške 60,- Eur mesačne, a ktorú čiastku mal platiť vždy do 20-teho dňa toho ktorého mesiaca vopred do rúk do rúk matky maloletého.
Z rozsudku Okresného súdu Levice sp. zn. 11C XXXXX/2008 zo dňa 12. 02. 2009, ktorý nadobudol právoplatnosť dňa 17. 02. 2009 okrem iného vyplýva, že súd otca maloletého XXXXX, obvineného  XXXXX zaviazal prispievať na výživu maloletého sumou 60,- Eur mesačne, vždy do 20-teho dňa toho ktorého mesiaca vopred do rúk matky maloletého.
	Obvinený XXXXX sa k spáchaniu skutku kladeného mu za vinu priznal. Uviedol, že okrem maloletého syna XXXXX má aj ďalšie dve maloleté deti, o ktoré sa musí starať a vyživovať ich. V zápisnici o jeho výsluchu ako obvineného dňa 01. 08. 2013 uviedol, že uhradí celú dlžnú sumu výživného.
	Svedkyňa XXXXX svojou výpoveďou potvrdila, že obvinený XXXXX si neplnil riadne a včas svoju vyživovaciu povinnosť od februára 2013. Uviedla však, že okrem čiastočne uhradených splátok výživného jej obvinený dňa 23. 07. 2013 síce oneskorene, ale uhradil sumu vo výške 60,- Eur za mesiac júl 2013. Taktiež uviedla, že dňa 09. 08. 2013 prevzala od obvineného finančnú hotovosť vo výške 190,- Eur, čím jej obvinený zaplatil výživné do konca júla v plnej výške. K 16. 08. 2013, teda ku dňu jej výsluchu nemal obvinený uhradené výživné len za mesiac august 2013, ale toto mal uhradiť do 20-teho dňa v mesiaci, teda ešte nebol v omeškaní. 
	Na základe výzvy prokurátora obvinený XXXXX predložil tunajšej prokuratúre poštový poukaz - podací lístok, z ktorého vyplýva, že dňa 09. 09. 2013 v Leviciach na Pošte č. 3 pod podacím číslom 10363 uhradil výživné za mesiac august 2013 vo výške 60,- Eur, čím k dnešnému dňu má zaplatené výživné v plnej výške.
Podľa § 86 písmeno a/ Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207 Trestného zákona, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Podľa § 215 odsek 1 písmeno h/ Trestného poriadku prokurátor zastaví trestné stíhanie, ak zanikla trestnosť činu.
S poukazom na vyššie uvedené skutočnosti som rozhodol tak, ako je to uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať na tunajšej prokuratúre do troch dní od jeho doručenia. Sťažnosť má  odkladný účinok (§ 185 odsek 2 druhá veta  Trestného poriadku).

Mgr. Gejza Nagy
prokurátor